google/wiki40b huggingface dataset:
Det franske koloniriket

Det franske koloniriket er området utenfor Europa som var under fransk styre fra 1600-tallet til sent i 1960-årene.
På 1800- og 1900-tallet var koloniriket til Frankrike det nest største i verden etter Det britiske imperiet. Det franske koloniriket strakte seg over 12 347 000 km² da det var på høyde i 1920- og 1930-årene. I lag med selve Frankrike utgjorde de franske områdene 13 000 000 km² på det meste, som er 8,7 % av den totale landoverflaten til jorden. 
Frankrike startet å opprette kolonier i Nord-Amerika, Karibia og India, etter at Det spanske riket og Det portugisiske imperiet hadde oppnådd suksess i oppdagelsestiden. Frankrike kjempet med Storbritannia om å få herredømme over de nye koloniene. En rekke kriger med Storbritannia på 1700-tallet og tidlig på 1800-tallet som Frankrike tapte gjorde at de ga seg med ambisjonene om å holde på kolonier på disse kontinentene, og med det endte det enkelte historikere kaller et «første» franske koloniriket. På 1800-tallet opprettet Frankrike et nytt rike i Afrika og Sørøst-Asia. Noen av disse koloniene eksisterte lenger enn invasjonen og okkupasjonen av Frankrike av Det nasjonalsosialistiske Tyskland under andre verdenskrig. 
Etter andre verdenskrig begynte anti-koloniopprør å utfordre de franske styresmaktene. Frankrike kjempet bitre kriger i 1950- og 1960-årene i Vietnam og Algerie for å holde på koloniene. Mot slutten av 1960-årene hadde de fleste franske koloniene fått selvstendighet, bortsett fra en rekke øyer og øygrupper som i dag er en del av de oversjøiske områdene til Frankrike. Disse dekker totalt 123 150 km², som bare utgjør om lag 1 % av det franske koloniriket fra før 1939. I 2009 hadde disse områdene 2 624 505 innbyggere.
Borgulfsen

Borgulfsen (først kjent som Nattredaksjonen) er et norsk humoristisk underholdningsprogram som gikk på NRK Radio fra 1982 til 1997. Programmet ble ledet av Knut Borge og Torkjell Berulfsen (herav navnet). 
Programmet ble sendt på fredagskvelden fra kl. 23.00 til kl. 01.00 og bestod av flere faste innslag, herunder Riksgåtto og Upper Ten. Sistnevnte var en ranking hvor de mest profilerte personer i media ble behørig kommentert for sine bravader i uken som var gått. 
Programmet ble sendt i perioden 1982 (Nattredaksjonen) fram til januar 1997.
Programlederne har også dukket opp i påskesammenheng som "Borgulfsæter Fjellstue" etter 1997.
Programmet ble sendt i reprise på NRK Gull (DAB-kanal) høsten og vinteren 2008/2009.

Riksgåtto

Riksgåtto var en fast spalte i programmet. Denne delen var en humoristisk parodi på gjetteprogrammer med sterkt absurd tilsnitt. Spalten ble ledet av Knut Borge og Morten M, dessuten deltok som regel Ragnar «Joker» Pedersen.
Spalten hadde en fast oppbygging med velkommenmelding fra de to programlederne som opplyste om at de opererte med et mandat fra Gåteinstituttet i en tysk by som skiftet navn fra gang til gang, så gikk de gjennom premielisten som gjerne besto av gjeddedempere, fillepellere, snørrkatter og pingvinslynger, deretter ba de lyttere om å hente «tapir, kopimaskin, banan og appelsin» mens de «spiller en hyggelig plate»; denne platen varte rundt 5 sekunder og besto av skriking. Deretter ble selve gåten sendt. Denne ble nesten alltid introdusert av Knut Borge som hylte høyt: «Gååååååååta!».
Denne gåten bestod som regel av en situasjon der de to programlederne foretok seg noe kryptisk à la dette: En person går til banken for å ta ut penger. Når han kommer frem møtes han av en vakt som slår ham ned og sier at han kan leies. Løsningen viser seg å være: «Bankbokser til leie». Andre eksempler på gåter er at de to herrene undersøker en dukke som ser ut som Bjartmar Gjerde og finner ut at det er noe som er løsnet inne i dukken. Dette blir til «Det er noe i Gjerde». Et tredje eksempel: de to herrene sitter på en veikro og er sjokkert over en rastafarianer som bestiller porsjon etter porsjon med middagsmat. Svar: «Han får aldri rasta færi`».
Imidlertid, før vi får vite dette svaret opplyser Knut Borge alltid om at «det ringer aldri noen inn så derfor tilfaller premiene oss!» Etter at han sier dette ringer alltid Ragnar Pedersen inn og sier «Hei, det er meg!» Deretter gjetter han på gåten, imidlertid gjetter han alltid feil og samtalen blir brutt. Deretter ler programlederne høyt og sinnssykt mens de gotter seg over det faktum at innringeren svarte feil. Så får lytterne vite svaret, gjerne mens det fortelles at det er rart at ingen klarte det for det "var jo så lett". Så avrundes spalten. Hele sendingen var preget av skriking, pesing, snøfting og underlige lyder, gjerne ledsaget av utsagn som «Så tok hu tak i skjørtet på meg», «Det er så mye luft!» og «Var det feil bak?».
Duanwu

Duanwu eller Dragebåtfesten (kinesisk: 端午節; pinyin: Duānwǔjié) faller på den 5. dag i den 5. måned i den tradisjonelle kinesiske kalender, og kalles derfor også «dobbeltfemfesten». I den gregorianske kalender havner festen en gang i juni måned, eller sent i mai. I 2014 vil den falle på 2. juni. 
Sammen med kinesisk nyttår og månefesten er den en av Kinas tre viktigste tradisjonelle fester, og feires med særlig styrke i Sør-Kina.
Selv om opprinnelsen til festen er uklar, knyttes den vanligvis til en legende om forsøket på å redde Qu Yuan fra drukningsdøden. Dette var under De stridende rikers tid. På grunn av den urett som var begått mot seg kastet han seg i elven  Miluo Jiang. Dagens feiring av Duanwu knytter an til denne hendelsen. 
Tre av de mest fremtredende aktiviteter til Duanwu er tilberedelse og spising av zongzi, drikking av xionghuangvin, dragebåt-regattaer.
Ikechukwu Ezenwa

Landslaget

Han ble tatt ut i Nigerias tropp til VM i fotball 2018 i Russland.
Munkefjorden

Munkefjorden (nordsamisk: Uvduvuonna) er en fjordarm av Kjøfjorden og Varangerfjorden i Sør-Varanger kommune i Finnmark. Fjorden strekker seg 5,5 km sørvestover til bygda Munkefjord i enden av fjorden. Fjorden har innløp mellom Steinnes i vest og Sandneset i øst og er en fortsettelse av Neidenfjorden. Neidenelva munner ut på vestsiden ved innløpet til fjorden.
E6 går langs botn og østsida av fjorden.
Nirvana

Nirvana er en ideell tilstand av ro, harmoni, fred, stabilitet eller glede; det som helt av seg selv er når uro, ufred, forvirring og lidelse opphører. I de indiske religionene buddhisme, jainisme og hinduisme er nirvāna (fra sanskrit निर्वाण, indiske pali: Nibbāna -- kinesisk: 涅槃) bokstavelig «dø ut» eller «slukke», og er høydepunktet for yogiens streben etter frigjøring. Hinduisme og jainisme bruker ordet nirvana også for å beskrive en tilstand av moksha, og ordet er omtalt i flere hinduistiske, tantiske tekster foruten Bhagavad Gita.
Nirvana er en tilstand man kommer inn i.
Nirvana innebærer (i buddhismen) at innbilninger og forutinntatthet, grådighet, hat, lidelse, arroganse og misunnelse – de såkalte sinnsgiftene – utslukkes, det vil si det som binder og styrer menneskesinnet i vanemessige tanke- og handlingsmønstre, og som er den egentlige årsaken til lidelse. Når sinnsgiftene opphører, forsvinner samtidig årsakene til lidelse. Veien til å realisere denne frigjøringen, nirvana, heter den åttedelte vei. En som har oppnådd Nirvana i dette livet, kan etter sin død velge å bryte ut av samsara og aldri mer bli gjenfødt. Det kalles å gå inn i parinirvana.
Nirvana er ikke sammenlignbart med kristendommens begrep for «himmelen», det vil si et personlig evig liv etter ens fysiske død. Nirvana er derimot den virkeligheten som et menneske som har kvittet seg med sinnsgiftenes illusjoner befinner seg i, noe som er høyst mulig mens man lever. Buddha omtalte denne endelige tilstanden kun med negasjoner: «Det uskapte», «det ubetingede», «det ufødte», «det udødelige». Det ville være å misoppfatte nirvanas transcendente, absolutte natur å tilskrive det affirmative begrensende egenskaper.
Skeiegruppen

Skeiegruppen er et norsk selskap. Det har hovedkvarter i Kristiansand.
Selskapets tre forretningsområder er eiendom via Skeie Real Eastate, aksjer, obligasjoner og finansinvestering via Skeie Capital samt offshore via Skeie Technology.
I 2008 har Bjarne Skeie et sterkt engasjement i offshoreselskapet TTS Marine, der han og familien eier 35,5 % av aksjene.
Skeiegruppen blir eid av offshoregründer Bjarne Skeie og familien hans.
Daglig leder/administrerende direktør er Svein Anton Bjørnholmen.
Tongren (Guizhou)

Tongren (kinesisk: 铜仁市; pinyin: Tóngrén) er et byprefektur ligger i den kinesiske provins Guizhou.
Tongren oppgradert fra prefektur til byprefektur den 10. november 2011.
Torstein Raaby

Bakgrunn

Raaby var utdannet ingeniør i Sveits. Han hadde eksamen fra Lycée Pierre-Corneille i Rouen, Frankrike. Han hadde også gått på skole i Tyskland. Han snakket begge språkene flytende.

Motstandsarbeid og krigstjeneste

Den 9. april 1940 abeidet Raaby ved Finnmark kringkaster i Vadsø.  
Raaby ble i 1940 engasjert i motstandsarbeid. Han flyttet til Tromsø og drev sammen med Alfred Henningsen en radiosender, som ble benyttet til å sende meldinger om tyske styrker. Etter at han måtte flykte til Sverige i 1943, fikk han vite at det var russerne som hadde mottatt meldingene han sendte.
Som befalsutdannet og erfaren agent, fikk han i oppdrag å reise til Lyon i Frankrike for å likvidere den tyske SS-offiseren og Gestapo-mannen Klaus Barbie, som tok livet av jødiske barn. Men før oppdraget var utført, ble Raaby kalt tilbake til England. Han skulle ut på viktigere oppdrag – som ledet fram til senkingen av «Tirpitz».
I juni 1943 begynte Raaby treningen hos Secret Intelligence Service, for deretter å bli sendt til Alta i september med oppdrag å rapportere om det tyske slagskipet «Tirpitz». Radiosenderne «Ida og Lyra» ble benyttet til dette. Sammen med Karl Rasmussen satt han opp senderen «Ida» på Alta flystasjon. Raaby overvåket også bevegelsene til slagkrysseren «Scharnhorst», og kunne i  desember 1943 melde at skipet var stukket til havs. Det ble deretter senket i slaget ved Nordkapp.
Etter å ha sendt mange meldinger, måtte Raaby i mai 1944 ta seg til Sverige. I september 1944 dro han til Kirkenes og i november 1944 begynte han å sende for den norske militærmisjonen.
I statsråd 25. august 1944 ble menig Pettersen, som var Raabys daværende etternavn, hedret med Krigskorset med sverd. Forslaget om dekorering stammet fra F.O. II, etterretningsavdelingen i Forsvarets Overkommando i London. Diplomet fikk påskriften «For fremrakende innsats for Norges sak i forbindelse med hemmelig militær etterretningsvirksomhet.»

Etter verdenskrigen: Kon-Tiki og Arktis

Raaby fortsatte etter krigen i Forsvaret, der han blant annet arbeidet i Forsvarets anleggsdirektorat med utbygging av radiolinksamband.
Under krigen ble Raaby kjent med Thor Heyerdahl da de to møttes i Finnmark. I 1947 ble Raaby med på Kon-Tiki-ekspedisjonen i Stillehavet. Han var ekspedisjonens telegrafist.
I 1959 påtok Raaby seg to måneders tjeneste på Jan Mayen, men ble der i to år og fikk tilnavnet «Kongen av Jan Mayen». Han var prosjektleder for utbygging av navigasjonssystemet Decca i Norge.
Raaby assisterte Bjørn Staib på hans polarekspedisjon. I mars 1964 startet denne ekspedisjonen fra Alert på Ellesmere Island i forsøket på å nå Nordpolen. Forsøket mislyktes og ekspedisjonen ble evakuert 8. mai.
Torstein Raaby døde av et hjerteanfall under denne ekspedisjonen, 44 år gammel. Båren ble fløyet med et amerikansk militærfly fra den canadiske basen Alert til Thule, og derfra hjem til Norge og Dverberg på Andøya, der han ble gravlagt.
Megasoma sleeperi

Utseende

En stor (3-4 centimeter) og tung bille, en av de mindre artene i slekten Megasoma. Kroppen er blankt mørkt rødbrun, pronotum er kraftig punktert. Oversiden er tilsynelatende hårløs, undersiden kledt med nokså lange, lyse hår. Hannen har et kort, to-grenet horn (rettet framover) på hodet, men mangler horn på pronotum. Hunnen er uten horn som vanlig hos hornbiller.

Levevis

Forholdsvis lite er kjent om biologien til denne sjeldne arten.
Voksne biller er funnet i september - oktober.

Utbredelse

Arten er utbredt i det sørlige California. Den er regnet som den sjeldneste av de nordamerikanske Megasoma-artene.
Domhnall Gleeson

Karriere

Gleeson laget sitt eget TV-show i Irland i 2010, som heter Your Bad Self. Her spilte han forskjellige roller og skrev selv manus til hele prosjektet. Samme år fikk han også rolle i dramafilmen Never Let Me Go med Carey Mulligan, Andrew Garfield og Keira Knightley. Enda senere på året spilte han Bill Weasley i Harry Potter og dødstalismanene – del 1 og ti ganger Oscar-nominerte True Grit mot Jeff Bridges, Matt Damon, Hailee Steinfeld og Josh Brolin. Han gjentok rollen som Bill Weasley i Harry Potter og dødstalismanene – del 2 i 2011.
De Situ Albanie

De Situ Albanie og De syv kongedømmer

Tekststykket fortsetter med å framheve den hensikten som står beskrevet i introduksjonen. Den forteller at Albanectus, sønn av Brutus, hadde syv sønner, og at ved hans død skulle kongedømmet splittes opp i syv deler, hver enkelt tilsvarte en av sønnene. Forfatteren lister de syv oldtidskongedømmene eller sønnene til Albania/Albanectus.

Omdømme og status

Forfatterens motiver for å skrive teksten og samle de skotske Poppleton-manuskriptene er fortsatt ukjente, skjønt man antar at han skrev i tradisjonen til Geoffrey av Monmouth. David Howlett har nylig argumentert for at tekstenes struktur er basert på bibelsk litterær paradigme, men det er sannsynligvis for søkt til at det kan aksepteres.
Tidligere ble De Situ Albanie sett på som en anakronisme, og derfor som et vindu til den gæliske eller piktiske fortid. Det har ofte blitt benyttet som en kilde til de såkalte syv oldtidskongedømmer i Piktland. Det har vært tenkt at den første listen representerte 800-tallet da Argyll var i Piktland mens den andre listen representerte perioden før denne, før Argyll ble erobret, og derfor før Caithness ble tapt.
Denne fortolkningen har mistet anseelse i de senere år. Først ved Isabel Henderson og deretter ved Glasgow-baserte middelaldereksperten Dauvit Broun. Sannsynligvis har dokumentet lite om noe å gjøre med pikterne.
Faktisk gir dokumentet mening i lys av begynnelsen av 1200-tallets samtid og mye av forfatterens informasjon kan ble sporet tilbake til andre skotske dokumenter i Poppleton-samlingen. Eksempelvis navnene til de syv sønnene til Cruithne (=Albanactus?) er oppgitt i den piktiske kongelisten som følger i et dokument etter De Situ Albanie. Det er også en annen kilde for myten om de syv kongedømmene i en gælisk quatrain (dikt på fire linjer) i Lebor Bretnach. Piktland hadde sannsynligvis ikke en slik struktur, og om det hadde, var det ukjent for forfatteren av De Situ Albanie, unntatt kanskje via biskop Andreas.
Et annet interessant aspekt er talemåtene, de lingvistiske diskusjoner, og det lys som dokumentet kaster på sammenhengen mellom det gæliske språket (Scottica) og den skotske nasjonale identitet. Ved slike aspekter er De Situ Albanie et nyttig dokument for historikere med nasjonal interesse.
Bergensalliansen

Bergensalliansen er en politisk møteplass for 22 kommuner i storbyregionen Bergen og omland. Samarbeidet ble etablert 13. april 2011 til erstatning for det tidligere regionrådet Bergensregionen, og ledes av Bergens byrådsleder. Kommunene i Bergensalliansen eier også det interkommunale næringsutviklingsselskapet Business Region Bergen AS (BRB) som ble etablert i 2007, sammen med Hordaland fylkeskommune og Stord kommune i Sunnhordland.

Medlemskommuner

Askøy, Austevoll, Austrheim, Bergen, Fedje, Fjell, Fusa, Gulen, Lindås, Kvam, Masfjorden, Meland, Modalen, Os, Osterøy, Radøy, Samnanger, Sund, Tysnes, Vaksdal, Voss, Øygarden.
Salvaterra do Extremo

Salvaterra do Extremo er et freguesia (sogn) øst i kommunen Idanha-a-Nova i det portugisiske distriktet Castelo Branco.
Petite-Île

Geografi

Petite-Île ligger sør på øya og har kystlinje mot Det indiske hav i sør. Kommunen har fått navn etter en liten øy rett utenfor kysten. Ellers grenser kommunen mot Saint-Joseph i øst og Saint-Pierre i vest.
Thortveititt

Thortveititt er et mineral bestående av scandium yttrium silikat (Sc,Y)₂Si₂O₇, og er den viktigste kilden til grunnstoffet scandium.
Thortveititt forekommer som pegmatittmineral i bergarten granitt og er grå-grønt, svart eller grått i farge. Thortveititt ble første gang funnet i 1903 i en gruve på Knipan i Iveland kommune, Aust-Agder. Mineralet fikk sitt navn i 1911 av Jakob Schetelig ved Universitetet i Oslo etter den norske ingeniøren Olaus Thortveit (1872 – 1917) som sendte inn thortveititt-prøver for analyse.

Etterspurt mineral

På 1950-tallet var det stor etterspørsel etter sjeldne mineraler i forbindelse med atom- og romforskning. Et av mineralene som vært etterspurt var thortveititt. Dette førte til at mineralet i en periode var verdens dyreste mineral. Tre ganger dyrere enn gull.

Frimerke

Høsten 2005 ga Posten Norge ut et frimerke med bilde av thortveititt i anledning 100-årsjubileet til Norsk Geologisk Forening.
The Dark Eyes of London

Handling

I London driver dr. Orloff (Bela Lugosi) et forsikringsselskap. Scotland Yard begynner å finne lik i Themsen. Alle ofrene hadde tegnet forsikring hos Orloff med Dearborn Home for the Blind som eneste begunstigede. Dette hjemmet, som Orloff sponsrer og er medisinsk rådgiver for, befinner seg i en falleverdig lagerbygning tilstøtende Themsen. Den drives av den lavmælte, men også blinde John Dearborn. Én av de døde mennene har en datter med navn Diane Stuart (Greta Gynt). Orloff skaffer henne en stilling som sekretær hos Dearborn. Saken er den at Dearborn i virkeligheten er Orloff, forkledt og med tilgjort stemme. Etter at Diane finner én av farens mansjettknapper på hjemmet, sender Orloff sin medsammensvorne Jake (Wilfred Walter) - en vanskapt blind beboer - for å drepe henne.
Jinzhou (Liaoning)

Historie

Jinzhou var en gang en strategisk militærby i Liaoxipassasjen.
Den vant en tragisk berømmelse tidlig i 1930-årene, i forbindelse med Japans ekspansjon i det nordlige Kina. Den japanske hær inntok byen, som da hadde om lag 100 000 innbyggere, i januar 1932. Det skjedde etter harde kamper. Jinzhou var strategisk viktig, og kampene der spilte en viktig rolle for japanernes ovetagelse av kontrollen over Mandsjuria. Dens erobring ble en av ankeppunktene fra USAs side overfor Japan, og ble på sitt vis en av markørene langs den vei som skulle føre frem til det japanske angrepet på Pearl Harbor i 1941.
Da japanerne innledet sitt angrep på kinesiske styrker i Mandsjuria i september 1931, ble «den ynge marskalk», Chang Hsueh-liang, dødt til å rømme sin hovedstad Mukden (Shenyang). Han tok med seg en del av sine 200 000 tropper sørover til Jinzhou, som ble hans nye hovedkvarter. I et av de første slike angrep i krigshistorien gjennomførte japanerne bombeangrep mot byen fra luften. Da de etterpå rykket inn i byen, gjennomførte de omfattende herjinger, drap og plyndringer.

Samferdsel

Jinzhou er stoppested på den viktige jernbanelinen Jinghabanen som løper fra Beijing til Harbin via blant annet Tianjin, Tangshan, Shenyang og Changchun.
Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
Antiandrogen

Antiandrogen er en type legemiddel som reduserer androgennivåer (herunder bl.a. testosteron) i kroppen. Androgener fører til utvikling av mannlige sekundære kjønnskarakteristika. Antiandrogener motvirker dette. Slike legemidler brukes både av biologiske menn og kvinner av ulike medisinske grunner. F.eks. kan antiandrogener brukes til å behandle hirsutisme blant biologiske kvinner. Alle menn og kvinner har både androgener (som testosteron) og østrogener i kroppen, men nivåene er forskjellige. Det er likevel store individuelle forskjeller innenfor samme kjønn, og noen biologiske kvinner kan ha unormalt høye androgennivåer som kan føre til hårvekst og andre mannlige trekk.
Antiandrogener brukes videre for å behandle prostatakreft hos menn, der reduksjon av androgennivåer vil ha en gunstig effekt. Store doser antiandrogener brukes i hormon-substitusjonsbehandling av transkjønnede kvinner for å undertrykke androgener og redusere dette til et kvinnelig nivå. Antiandrogener ble oppdaget på 1960-tallet og har siden blitt et standardelement i forskjellige medisinske behandlinger.
Det finnes mange ulike legemidler som brukes som antiandrogener, blant disse finner man bl.a. Androcur og spironolakton.
Kontrapunkt (roman)

Kontrapunkt (Originalens tittel: Point Counter Point) er en roman av den britiske forfatteren Aldous Huxley fra 1928.
Tittelen henspiller på at Huxley i denne romanen bruker en litterær teknikk som likner kontrapunktikk slik den brukes i musikken, idet han lar ulike personer og ulike temaer utspille seg parallelt. Verket er en typisk nøkkelroman, og med kjennskap til de mest kjente personene i britisk politikk, kulturliv og samfunnsdebatt fra mellomkrigstiden er det lett å kjenne igjen modellene for de enkelte protagonistene. Det dreier seg også i høy grad om en idéroman, noe Huxley selv forfekter, samtidig som han i sin typisk selvironiske stil skriver i romanens kapittel tjueto: "Den største feilen med idéromanen er at man er nødt til å skrive om mennesker som har noen idéer å komme med — noe som gjør at man må begrense seg til cirka 0,01 prosent av menneskeheten." 
I 1968 ble det laget en filmserie for BBC med samme tittel basert på Huxleys roman. I en leseravstemning i Modern Library i 1998 ble den kåret til en av de 100 beste romaner på engelsk etter 1900.
Den majoristiske strid

Den majoristiske strid var en intern luthersk teologisk strid under Reformasjonen i Tyskland, fra 1552, noen år etter Martin Luthers død. Den ble ført mellom de som senere er blitt kalt gnesiolutheranerne og filippistene. Striden har sitt navn fra teologen Georg Major, som hadde lært at gode gjerninger var nødsvendig for å forbli i frelsen. I dette så gnesiolutheranerne en fornektelse av tesen om rettferdiggjørelse ved troen alene, slik Luther hadde lært det.
I sammenheng stod den antinomistiske strid.

Beskrivelse

Foranledningen var denne: I 1552 hadde grev Hans Georg, som var tilhenger av Interimet, utnevnt Georg Major til sin superintendent i Eisleben, etter anbefaling fra Melchior Kling. Det luthersk-ortodokse presteskapet i fyrdedømmet Mansfeld mistenkte ham imidlertid sterkt for å være interimist og adiaforist. Major prøvdre å forsvare sine synspunkter i offentligheten, men hans apologi bare utløste den åpne striden som bærer hans navn.
Denne internlutherske strid bestod i en kontrovers mellom Major och teologen Nikolaus von Amsdorf vedrørende trones forhold til gode gjerninger.
Majors påstand om at gode gjerninger var nødvendige for saligheten, syntes for flere andre lutherske teologer å frakjenne troen dens allene rettferdig- og saliggjørende kraft og således være et tilbakefall til den katolske lære. Ettersom dette ikke var Majors mening, fordi han hovedsakelig ville understreke den uoppløselige sammenheng mellom troen og det nye livet, presiserte han at det som var hans standpunkt var at gode gjerninger var nødvendige kun for at man skulle bli bevart i frelsen. På Majors side stod Justus Menius.
I 1552 utviste grev Albrecht ham uten rettslig prøving, og Major flyktet til Wittenberg. Der ble han et aktivt tilskudd til det løse fellesskap som omtales som filippistene.
Synoden i Eisenach i 1556 hevdet at også forblivelsen i frelsen hang sammen med troen alene, og at Majors lære i hvertfall var egnet til å fremkalle misforståelse.
I motsetning til Major erklærte Amsdorf (1559) at gode gjerninger til og ned var skadelige for saligheten. Med denne tese mente han nærmest bare å, likesom Martin Luther, å fremholde umuligheten av å fortrøste seg på de egne gjerninger. Philipp Melanchthon oppfattet imidlertid Amsdorfs tese som gudsbespottelse.
Konkordieformelen bestemte at gode gjerninger er i pakt med Guds vilje, at de fremspringer av troen likesom deres frukter, og at forblivelsen i frelsen hadde sin grunn i troen allene.